b'\n_START_ARTICLE_\nArles\n_START_SECTION_\nGeografija\n_START_PARAGRAPH_\nMesto le\xc5\xbei tik pred izlivom reke Rone v Sredozemsko morje, ki pri tem ustvari \xc5\xa1iroko delto Camargue. Slednja predstavlja ve\xc4\x8dino administrativnega ozemlja ob\xc4\x8dine, ki je s 758,95\xc2\xa0km\xc2\xb2 najve\xc4\x8dja v celotni Franciji.\n_START_SECTION_\nZgodovina\n_START_PARAGRAPH_\nArles je bil ustanovljen kot starogr\xc5\xa1ka kolonija v 6. stoletju pred na\xc5\xa1im \xc5\xa1tetjem pod imenom Theline. Leta 535 pr. n. \xc5\xa1t. so kolonijo zavzeli galski Salluvii in jo preimenovali v Arelate. Leta 123 pr. n. \xc5\xa1t. je pripadel Rimljanom, v tem \xc4\x8dasu je postal pomembno mesto (Colonia Iulia Paterna Arelatensium Sextanorum) - kolonija veteranov rimske legije VI. Ferrata, ki je imela tam svojo bazo, vendar v senci Massalie (Marseille). Njegov \xc4\x8das je pri\xc5\xa1el s Cezarjem, ki je v boju proti Pompeju uporabil njegovo voja\xc5\xa1ko silo. Za nagrado je Arelate dobil ozemlja Massalie, ki je v nasprotju z njim podpirala Pompeja._NEWLINE_Mesto je doseglo najve\xc4\x8dji vpliv v 4. in 5. stoletju, ko je bil pogosto uporabljen kot glavni stan rimskega cesarja v \xc4\x8dasu voja\xc5\xa1kih kampanj.Leta 395 je postal sede\xc5\xbe - prefektura Galije, ki je pokrivala zahodni del Zahodnorimskega cesarstva, to je o\xc5\xbejo Galijo, Hispanio (\xc5\xa0panija) in Armorico (Bretanija). V \xc4\x8dasu cesarja Konstantina Velikega so bila v mestu zgrajena kopali\xc5\xa1\xc4\x8da, v mestu je bil rojen njegov sin Konstantin II., uzurpator Konstantin III. pa ga je ob razglasitvi za zahodnega cesarja (407-411) naredil za njegovo glavno mesto (408). V poznem rimskem obdobju je Arles postal poznan kot kulturno in versko sredi\xc5\xa1\xc4\x8de, pri tem je bil klju\xc4\x8dna to\xc4\x8dka pokristjanjevanja Galije._NEWLINE_V 8. stoletju so vdrli na to zemlje Franki, ki so prevzeli nadzor nad njim, Arles pa leta 855 razglasili za glavno mesto Arelatskega kraljestva. Kraljestvo je zajemalo tudi del Provanse in Burgundijo, na ozemlju slednje je bilo leta 888 pod auxerrskim grofom Rudolfom ustanovljeno kraljestvo Transjuranske Burgundije. Leta 933 je bilo pod Rudolfom II. kraljestvo ponovno zdru\xc5\xbeeno, po smrti Rudolfa III. (1032) pa ga je podedoval Konrad II., svetorimski cesar. Arles je ponovno dobil na veljavi v 12. stoletju s prihodom in kronanjem cesarja Friderika Barbarosse (1178), postal je svobodno mesto pod upravo izvoljenega podestata, ki je imenoval konzule. Ta status je obveljal vse do francoske revolucije 1789._NEWLINE_Arles se je pridru\xc5\xbeil provan\xc5\xa1ki grofiji leta 1239. V letu 1378 je svetorimski cesar Karel IV. predal ostanek Arelatskega kraljestva francoskemu dauphinu, kasnej\xc5\xa1emu cesarju Karlu VI., tako je kraljestvo tudi na papirju prenehalo obstajati._NEWLINE_Leta 1888 je Arles odkril nizozemski slikar Vincent van Gogh, ki je bil prevzet nad provansalsko pokrajino. V \xc4\x8dasu svojega obiska v Arlesu je izdelal preko 300 slik in risb. Po drugi strani se je njegovo zdravje ob\xc4\x8dutno poslab\xc5\xa1alo, zaradi tega se je v maju 1889 poslovil in poiskal zato\xc4\x8di\xc5\xa1\xc4\x8de v bli\xc5\xbenjem Saint-R\xc3\xa9myju.'